
PRODUKTRESUMÉ

for

Paparuxan, koncentrat til infusionsvæske, opløsning


0.	D.SP.NR.
34609

1.	LÆGEMIDLETS NAVN
Paparuxan

2.	KVALITATIV OG KVANTITATIV SAMMENSÆTNING
[bookmark: _Hlk239857959]Hver ml indeholder 25 mg natriumnitroprussiddihydrat.
[bookmark: _Hlk239858071]Hvert hætteglas på 2 ml indeholder 50 mg natriumnitroprussiddihydrat.

Alle hjælpestoffer er anført under pkt. 6.1.

3.	LÆGEMIDDELFORM
Koncentrat til infusionsvæske, opløsning (sterilt koncentrat)
Klar rødbrun opløsning
Opløsningens pH-værdi er 5,0‑8,0


4.	KLINISKE OPLYSNINGER

4.1	Terapeutiske indikationer
Paparuxan anvendes til:
· behandling af hypertensive kriser hos voksne
· kontrolleret hypotension under operationer hos voksne.

Paparuxan er ikke egnet til langtidsbehandling.

4.2	Dosering og administration
Paparuxan er en koncentreret vandig opløsning (50 mg/2 ml), som skal fortyndes med 5 % glucoseopløsning før administration. Den endelige koncentration af det fortyndede Paparuxan-præparat (100 og 200 mikrogram/ml) kan afvige fra den endelige koncentration af andre rekonstituerede præparater på markedet, hvilket skyldes forskellige mængder natriumnitroprussid pr. enhed. Den administrerede dosering er dog den samme, når de infusionshastigheder, der anbefales i tabel 1 for Paparuxan, følges. Volumenforholdene mellem natriumnitroprussid og natriumthiosulfatopløsning, som er angivet i pkt. ”Forebyggelse af cyanidtoksicitet” og i tabel 1, bør anvendes.

Dosering

Infusion med natriumnitroprussid skal generelt påbegyndes med lave doser. Den hypotensive virkning er øjeblikkelig. Baselineniveauer opnås hurtigt efter infusionen er færdig. I titreringsfasen er en nøjagtig titrering med blodtryksmålinger hvert eller hvert andet minut påkrævet. Mod slutningen af infusionen reduceres infusionshastigheden gradvist.

Infusionen startes med en dosis på 0,2 μg natriumnitroprussiddihydrat/kg/min og fordobles derefter hvert 3. til 5. minut, indtil det ønskede blodtryk er opnået. Infusionshastigheden varierer fra 0,2 til 10 μg natriumnitroprussiddihydrat/kg/min.

For at opnå kontrolleret hypotension under kirurgiske indgreb anbefales det ikke at overskride den samlede mængde på 1,0 til 1,5 mg natriumnitroprussiddihydrat/kg pr. tilfælde.

Hvor natriumnitroprussid-infusioner administreres over flere dage, f.eks. til behandling af hypertensive kriser, overskrides de maksimale doser angivet ovenfor som regel.

Til applikation af Paparuxan kan en Infusomat anvendes. Yderligere oplysninger kan ses i pkt. 6.6.

Forebyggelse af cyanidtoksicitet
For effektivt at forebygge cyanidforgiftning anbefales det kraftigt altid at administrere natriumnitroprussid-infusionen med en samtidig kontinuerlig infusion af en natriumthiosulfatopløsning via en separat venøs adgang i et forhold på ca. 1: 10 (natriumnitroprussiddihydrat : natriumthiosulfat) baseret på vægten af de aktive stoffer.
Med hensyn til den praktiske procedure anbefales det at trække natriumthiosulfatopløsning 100 mg/ml op i en anden Perfusor-sprøjte og infundere den i et volumenforhold på ca. 12: 1 (natriumnitroprussiddihydrat : natriumthiosulfat) via en separat venøs adgang som angivet i tabel 1 nedenfor.
Når der bruges en Infusomat til Paparuxan, skal volumenforholdet være 60: 1 eller 120: 1 (se også tabel 1).

Som antidot i tilfælde af mistænkt eller observeret cyanidtoksicitet (f.eks. når der ikke er thiosulfat tilgængeligt til samtidig administration), kan hydroxocobalamin og/eller methæmoglobindannende midler være nødvendige. De relevante sikkerhedsoplysninger for disse lægemidler skal følges.

Thiocyanattoksicitet
Hvis Paparuxan infunderes over flere dage (i tilfælde af høje doser allerede inden for 24 timer), skal thiocyanatniveauerne overvåges, især hos patienter med nedsat nyrefunktion, og må ikke overstige 6 mg/100 ml. Thiocyanatkoncentrationer på over 6 mg/100 ml fører til toksiske symptomer som svaghed, opkastning, svimmelhed og tinnitus. I tilfælde af thiocyanattoksicitet skal infusionen af natriumnitroprussid seponeres, og om nødvendigt skal thiocyanat fjernes fra kroppen ved hjælp af dialyse.



Tabel 1 (se pkt. 6.6)
	Dosering af Paparuxan via
	Dosering
natriumthiosulfat
100 mg/ml

	Infusomat i 250 ml
	Infusomat i 500 ml
	Perfusor

	6‑60 ml/t
	12‑120 ml/t
	1 ml/t

	61‑120 ml/t
	121‑240 ml/t
	2 ml/t

	121‑180 ml/t
	241‑360 ml/t
	3 ml/t

	181‑240 ml/t
	361‑480 ml/t
	4 ml/t



Ældre patienter
Ældre patienter har ofte brug for lavere doser.

Pædiatrisk population
Paparuxans sikkerhed og virkning hos børn og unge er endnu ikke påvist. Der foreligger ingen data. Derfor må Paparuxan ikke administreres til børn og unge.

Patienter med nedsat nyrefunktion
Hvis natriumnitroprussid infunderes over flere dage (i tilfælde af høje doser allerede inden for 24 timer), skal thiocyanatniveauerne overvåges, især hos patienter med nedsat nyrefunktion, og må ikke overstige 6 mg/100 ml.

Patienter med nedsat leverfunktion
Da cyanid, som frigives fra natriumnitroprussid, hovedsageligt metaboliseres af leverenzymer, kan det ophobes hos patienter med svært nedsat leverfunktion. Paparuxan bør derfor anvendes med forsigtighed hos patienter med nedsat leverfunktion, og dosistitrering skal udføres med omhu. Hos patienter med nedsat leverfunktion bør tegn på cyanidtoksicitet overvåges mere nøje (se pkt. 4.8 i produktresuméet). Om nødvendigt skal administrationen af natriumnitroprussid gradvist reduceres eller seponeres, og anvisningerne i behandling af cyanidtoksicitet skal følges.

Administration
Til infusion.

Infusionen af Paparuxan finder sted intravenøst via en Infusomat. Blandt andet baseres applikationens varighed på den samlede dosering – se derfor oplysningerne i pkt. 4.4 og 4.9.

Sikkerhedsforanstaltninger, der skal tages før håndtering og administration af lægemidlet
Beskyttelse mod lys kan opnås ved brug af farvede sprøjter og slanger. Infusionsvæsken, opløsningen er klar rødbrun i farven. Kraftigt farvede infusionsvæsker, opløsninger må ikke anvendes. Yderligere lægemidler må ikke tilsættes den brugsklare infusionsvæske, opløsning. Den sikreste måde at administrere infusionsvæsken, opløsningen på er via et separat venekateter for at forhindre akkumulation af aktive stoffer i slangesystemet eller de perifere vener.

For instruktioner om rekonstitution og fortynding af lægemidlet før administration, se pkt. 6.6.



4.3	Kontraindikationer
· Overfølsomhed over for det aktive stof.
· Kompensatorisk hypertension forårsaget af f.eks. koarktation af aorta (aortaistmusstenose) eller arteriovenøse shunts
· Lebers hereditære optikusneuropati
· Tobaksamblyopi
· B12-vitaminmangel
· Metabolisk acidose
· Hypotyreoidisme
· Intrapulmonale arteriovenøse shunts

4.4	Særlige advarsler og forsigtighedsregler vedrørende brugen
I tilfælde med patienter, der tidligere har taget PDE 5-hæmmere, bør applikation af Paparuxan kun ske under meget nøje overvejelse af risk/benefit-forholdet. For PDE 5-hæmmere kan en signifikant intensivering af Paparuxans hypotensive virkning forekomme, hvis natriumnitroprussid gives inden for 24 timer efter dosis af sildenafil eller vardenafil, eller inden for 48 timer efter dosis af tadalafil, afhængigt af halveringstiden for PDE 5-hæmmeren. I dette tilfælde er en særlig omhyggelig dosistitrering af Paparuxan nødvendig.

En særlig omhyggelig medicinsk overvågning er nødvendig i tilfælde af sygdomme forbundet med øget intrakranialt tryk.

Under infusionen af Paparuxan er det nødvendigt med kontinuerlig overvågning af EKG og, hvor det er relevant, af de vigtigste hæmodynamiske parametre. Under kirurgiske forhold er den bedste måde at måle blodtrykket på direkte via en arteriekanyle. Ved infusioner administreret over flere dage er blodtryksmålinger med en ikke-invasiv teknik tilstrækkelige.

Patienter med nedsat nyrefunktion
Hvis natriumnitroprussid infunderes over flere dage (i tilfælde af høje doser allerede inden for 24 timer), skal thiocyanatniveauerne overvåges, især hos patienter med nedsat nyrefunktion, og må ikke overstige 6 mg/100 ml.

Patienter med nedsat leverfunktion
Da cyanid, som frigives fra natriumnitroprussid, hovedsageligt metaboliseres af leverenzymer, kan det ophobes hos patienter med svært nedsat leverfunktion. Paparuxan bør derfor anvendes med forsigtighed hos patienter med nedsat leverfunktion, og dosistitrering skal udføres med omhu. Hos patienter med nedsat leverfunktion bør tegn på cyanidtoksicitet overvåges mere nøje (se pkt. 4.8 i produktresuméet). Om nødvendigt skal administrationen af natriumnitroprussid gradvist reduceres eller seponeres, og anvisningerne i behandling af cyanidtoksicitet skal følges.

Cyanidtoksicitet
For effektivt at forhindre cyanidforgiftning (på grund af muligheden for utilstrækkelig afgiftningskapacitet i kroppen), se anbefalingerne i pkt. 4.2. For symptomer på cyanidtoksicitet, se pkt. 4.8.

Natriumthiocyanattoksicitet
Se anbefalingerne i pkt. 4.2 vedrørende håndtering af natriumthiocyanattoksicitet. For symptomer på natriumthiocyanattoksicitet, se pkt. 4.8.


4.5	Interaktion med andre lægemidler og andre former for interaktion
Paparuxans blodtrykssænkende virkning kan øges ved samtidig administration af:
· Vasodilatatorer,
· Antihypertensiva,
· Antihypertensiva til behandling af pulmonal arterial hypertension,
· Sedativa og
· Anæstesi.

Dette gælder især for patienter, der tidligere har taget PDE 5-hæmmere (se pkt. 4.4).

4.6	Fertilitet, graviditet og amning

Graviditet og amning
Da der ikke er tilstrækkelige erfaringer med administration af natriumnitroprussid under graviditeten og ammeperioden, bør natriumnitroprussid ikke applikeres i disse perioder (kun efter strengest medicinsk indikation).

4.7	Virkning på evnen til at føre motorkøretøj og betjene maskiner
Ikke relevant.

4.8	Bivirkninger
Under administration af natriumnitroprussid kan følgende bivirkninger observeres, klassificeret i henhold til systemorganklasse og deres hyppighed:

	Meget almindelig
	(≥ 1/10)

	Almindelig 
	(≥ 1/100 til < 1/10)

	Ikke almindelig
	(≥ 1/1 000 til < 1/100)

	Sjælden
	(≥ 1/10 000 til < 1/1 000)

	Meget sjælden 
	(< 1/10 000)

	Ikke kendt
	(kan ikke estimeres ud fra forhåndenværende data)



Blod og lymfesystem
Ikke kendt: Meget rødt venøst blod

Metabolisme og ernæring
Ikke kendt: Metabolisk acidose, forhøjet lactat, appetitløshed, hypotyreoidisme

Psykiske forstyrrelser
Ikke kendt: Psykose

Nervesystemet
Ikke kendt: Hovedpine, svimmelhed, søvnforstyrrelser, nervøsitet, tinnitus, miose, hyperrefleksi, forvirring, hallucinationer, krampeanfald, lammelse, koma

Hjerte
Ikke kendt: Takykardi, hjertearytmi, palpitationer

Vaskulære sygdomme
Ikke kendt: Svær hypotension, rebound-virkning

Luftveje, thorax og mediastinum
Ikke kendt: Hypoventilation, nedsat iltindtagelse, respiratorisk lammelse

Mave-tarm-kanalen
Ikke kendt: Kvalme, opkastning, diarré, inkontinens

Almene symptomer og reaktioner på administrationsstedet
Ikke kendt: Svaghed, utilstrækkelig blodtrykssænkning, takyfylakse og tolerance (mere sandsynligt hos yngre patienter end hos ældre), reaktioner på infusionsstedet (f.eks. smerte, hudrødme, kløe)

Traumer, forgiftninger og behandlingskomplikationer
Ikke kendt: Cyanidforgiftning, thiocyanatforgiftning

Beskrivelse af udvalgte bivirkninger
Utilstrækkelig blodtrykssænkning og forekomst af takyfylakse og/eller tolerance forventes hos yngre frem for ældre patienter med hypertension.

Symptomer på cyanidforgiftning
Cyanidtoksicitet kan vise sig som meget rødt venøst blod, hypoventilation, forhøjet lactat, nedsat iltoptagelse, palpitationer, hjertearytmi, hovedpine, metabolisk acidose, koma, respiratorisk lammelse og krampeanfald. Der er rapporteret dødsfald.

Sådanne tegn på toksicitet kan opstå, hvis dosen på 0,05 mg CN-/kg/min, som svarer til menneskekroppens afgiftningskapacitet, overskrides uden samtidig administration af thiosulfat.

Cyanidforgiftning kan fuldstændigt undgås ved samtidig at give en thiosulfatinfusion med et molært forhold på 5: 1 (thiosulfat : natriumnitroprussid).

Symptomer på thiocyanatforgiftning
Cyanid sammen med thiosulfat metaboliseres til thiocyanat, som er cirka 100 gange mindre toksisk sammenlignet med cyanid. Symptomer på thiocyanattoksicitet, der kan opstå i tilfælde af overdosering – tidligere hos patienter med nedsat nyrefunktion end hos patienter med raske nyrer – omfatter: svimmelhed, hovedpine, appetitløshed, søvnforstyrrelser, nervøsitet, hypotyreoidisme, diarré, opkastning, inkontinens, psykose, lammelse og koma. Meget høje serumkoncentrationer kan føre til døden.

Symptomer på thiocyanatforgiftning kan også undgås, hvis doseringsanvisningerne følges.

Indberetning af formodede bivirkninger
Når lægemidlet er godkendt, er indberetning af formodede bivirkninger vigtig. Det muliggør løbende overvågning af benefit/risk-forholdet for lægemidlet. Sundhedspersoner anmodes om at indberette alle formodede bivirkninger via

Lægemiddelstyrelsen
Axel Heides Gade 1
DK-2300 København S
Websted: www.meldenbivirkning.dk

4.9	Overdosering
Ved akut myokardieinfarkt indebærer en overdreven reduktion af trykket i aorta risikoen for en reduktion i diastolisk koronar perfusion. Ved akut hjertesvigt med nedsat fyldningstryk kan hjertets output fortsætte med at falde.

Takyfylakse og rebound-fænomener er mulige.

Cyanidforgiftning kan forekomme under behandling med Paparuxan. Dette afhænger af behandlingsvarigheden og dosisniveauet. En kortvarig behandling med 2,5 μg/kg/min er sikker. Imidlertid kan
5 μg/kg/min efter 10 timer,
10 μg/kg/min efter 4 timer og
20 μg/kg/min allerede efter 1,5 timer
føre til livstruende cyanidniveauer.

Terapeutiske modforanstaltninger inkluderer at reducere infusionsdosen eller at administrere en antidot.

I tilfælde af cyanidforgiftning anbefales 4-dimethyl-aminophenol-hydrochlorid (4-DMAP) 3 til 4 mg/kg i.v. (danner methæmoglobin) som korttidsvirkende antidot. Dette efterfølges af en infusion af natriumthiosulfat, 50 til 100 mg/kg legemsvægt.

I tilfælde af thiocyanatforgiftning skal infusionen af natriumnitroprussid seponeres, og om nødvendigt skal thiocyanat fjernes fra kroppen via dialyse.

Se også pkt. 4.2 og 4.4 for yderligere oplysninger.

4.10	Udlevering
BEGR (kun til sygehuse)


5.	FARMAKOLOGISKE EGENSKABER

5.1	Farmakodynamiske egenskaber
Farmakoterapeutisk klassifikation: Antihypertensiva, midler med virkning på arteriolær glat muskulatur, ATC-kode: C02DD01

Virkningsmekanisme
Natriumnitroprussid har en dilaterende virkning på musklerne i prækapillære arterioler og de venøse kapacitanskar. Den tonusreducerende virkning på vener og arterier er omtrent den samme. Venodilatation forårsager venøs pooling med et fald i hjertets preload og et fald i øget fyldningstryk. Arteriolær dilatation fører til et fald i blodtrykket, en reduktion i perifer arteriel modstand og en reduktion i hjertets afterload. Natriumnitroprussid fører til dilatation af de store koronararterier.

Glatte muskler med overvejende fasisk aktivitet – såsom duodenum og uterus – er ikke særlig følsomme over for virkningen af natriumnitroprussid.

Den antihypertensive virkning er karakteriseret ved en usædvanligt stejl dosis-respons-kurve. I et sundt hjerte forbliver hjertets output stort set uændret. Hos patienter med hjerteinsufficiens er output signifikant forhøjet afhængigt af den oprindelige situation.

Natriumnitroprussid forårsager reflektorisk stimulering af det sympatiske nervesystem med takykardi og stimulering af reninsekretion, især i årvågen tilstand.

Natriumnitroprussid hæmmer trombocytaggregation, der udløses in vitro af kollagen, ADP og adrenalin, og reducerer antallet af cirkulerende blodpladeaggregater in vivo.

5.2	Farmakokinetiske egenskaber

Absorption
Natriumnitroprussid administreres kun via intravenøs infusion og er derfor 100 % biotilgængeligt.

Fordeling
På grund af natriumnitroprussids ekstremt korte levetid er proteinbinding og fordeling ikke kendt. Der er ingen akkumulation af stoffet i specifikke væv (f.eks. vaskulære vægge).

Biotransformation
Natriumnitroprussid metaboliseres hurtigt til cyanid, 30 til 50 % detekteres i blodet, resten i vævet. Cyanid binder delvist til hæmoglobin. Cyanid omdannes til thiocyanat ved hjælp af svovldonorer, først og fremmest thiosulfat. Tilgængeligheden af substrater, der indeholder svovl, er den hastighedsbegrænsende faktor.

Elimination
For thiosulfat er den optimale substratkoncentration omkring 3 mol thiosulfat for 1 mol cyanid. Konverteringshastigheden fra cyanid til thiocyanat hos mennesker er omkring 0,05 mg CN−/kg/min. Højere natriumnitroprussiddoser fører til en akkumulation af serumkoncentrationen af thiocyanat, fordi denne metabolit dannes hurtigere, end den udskilles af nyrerne. Thiocyanat-clearance er 2,2 ml/kg/min hos patienter med raske nyrer og lavere hos patienter med nedsat nyrefunktion.

5.3	Non-kliniske sikkerhedsdata
Efter en enkelt intravenøs dosering er LD50 9 mg/kg hos rotter og 1,8 mg/kg hos kaniner.

Toksiciteten er karakteriseret ved cyanidvirkningen og blodtryksreduktionen, hvilket er årsagen til, at anvisningerne i pkt. 4.2 og 4.4 skal overholdes nøje.

Baseret på særlige undersøgelser af rotter og kaniner blev der ikke fundet tegn på teratogene virkninger, heller ikke ved doser, der er toksiske for moderdyret.


6.	FARMACEUTISKE OPLYSNINGER

6.1	Hjælpestoffer
Vand til injektionsvæsker.

6.2	Uforligeligheder
Dette lægemiddel må ikke blandes med andre lægemidler end dem, der er anført under pkt. 6.6.



6.3	Opbevaringstid
Hætteglas i den originale yderpakning: 3 år

Produktet skal anvendes umiddelbart efter åbning.

Paparuxan kan fortyndes med 5 % dextroseopløsning til en endelig koncentration på 100 mikrogram/ml eller 200 mikrogram/ml.

Der er påvist kemisk og fysisk stabilitet under brug efter fortynding med 5 % glucoseopløsning til koncentrationer på 200 mikrogram/ml og 100 mikrogram/ml i 36 timer ved 25 °C og ved 5 °C (på køl), så længe det er beskyttet mod eksponering for lys.

Ud fra et mikrobiologisk synspunkt bør præparatet anvendes straks, medmindre metoden til åbning/rekonstitution/fortynding udelukker risiko for mikrobiel kontaminering. Hvis det ikke bruges straks, er opbevaringstider og betingelser under brug brugerens ansvar.

6.4	Særlige opbevaringsforhold
Opbevar hætteglassene i den ydre æske for at beskytte indholdet mod lys. Der er ingen særlige krav vedrørende opbevaringstemperaturer for dette lægemiddel.

6.5	Emballagetype og pakningsstørrelser
Mørk ravfarvet hætteglas af glas med mørkegrå prop og en mørkegrøn flip-off-forsegling. Pakningsstørrelse: 1 eller 5 hætteglas.

6.6	Regler for bortskaffelse og anden håndtering
Opløsningen i hætteglassene er rødbrun før fortynding og må aldrig injiceres direkte. Yderligere fortynding udføres udelukkende med 5 % glucoseopløsning. Infusionsvæsken, opløsningen, der indeholder natriumnitroprussid, skal forberedes umiddelbart før administration.

Den brugsklare infusionsvæske, opløsning er lysfølsom, se pkt. 6.3. Beskyttelse mod lys kan opnås ved brug af farvede sprøjter og slanger. Infusionsposerne skal beskyttes med et let beskyttelseslag.

Det skal bemærkes, at ampullerne indeholder et overskud, der gør det muligt at trække mindst 2,0 ml Paparuxan op med en sprøjte. Derfor bør det ikke antages, at hætteglassene ved fortyndingen indeholder præcis 2,0 ml. I stedet bør der måles 2,0 ml med en sprøjte.

Infusomat (se også tabel 1 i pkt. 4.2)
Ved brug af en Infusomat injiceres 2,0 ml opløsning fra et hætteglas med Paparuxan i 250 ml eller 500 ml 5 % glucoseopløsning. Ved kontrolleret intraoperativ hypotension anbefales fortynding i 250 ml. Konverteringen af doseringen er beskrevet i doseringstabellen (tabel 1). De infusionshastigheder, der er angivet i tabel 1 i ml pr. time, ganges med en faktor 5 ved fortynding med 250 ml glucoseopløsning og med en faktor 10 ved fortynding med 500 ml. For at forhindre en høj væskebelastning er Perfusoren den foretrukne metode til langvarige infusioner.

Ikke anvendt lægemiddel samt affald heraf skal bortskaffes i henhold til lokale retningslinjer.

7.	INDEHAVER AF MARKEDSFØRINGSTILLADELSEN
Macure Pharma ApS
Hejrevej 39
2400 København NV

8.	MARKEDSFØRINGSTILLADELSESNUMMER (-NUMRE)
73999

9.	DATO FOR FØRSTE MARKEDSFØRINGSTILLADELSE
10. september 2026

10.	DATO FOR ÆNDRING AF TEKSTEN
-

